ועדת החינוך, התרבות והספורט, כנסת 16, פרוטוקול מספר 295, 2004-08-03 10:00

גילה פינקלשטיין: שלום לכולם.

גילה פינקלשטיין: אנחנו התכנסנו היום לשוחח בנושא ביטוח תאונות אישיות של תלמידים, בסך 28 ש"ח, ואנחנו רוצים כבר להעלות את הסכום.

גילה פינקלשטיין: אנחנו מבינים שזה חשוב, משום שזה התשלום היחידי שאנחנו מביאים לשלומו של הילד, ילד לא יכול להגיע לבית-הספר ביום הראשון ללימודים, שהוא לא מבוטח.

גילה פינקלשטיין: עו"ד מיכאל ישיל, אני אשמח מאוד אם אתה תסביר לנו את חשיבותו של המס, שאני מסכימה שתלמיד לא יכול ללכת לבית-הספר אם הוא לא מבוטח בביטוח תאונות אישיות.

מיכאל ישיל: אז ברשותך דווקא הייתי נותן את הפתיח למשרד החינוך, כי אני חושב שהוא האבא הרוחני, ואני רק שותף לעשייה שלהם.

מיכאל ישיל: אני חושב שזה יותר מכובד.

יאיר סמוכה: ביטוח תאונות אישיות הוא תשלום החובה האחרון שנותר.

יאיר סמוכה: הביטוח הוא ביוזמת ארגון הורים ארצי ומרכז השלטון המקומי, על-מנת לדאוג שתלמיד יהיה מבוטח 24 שעות ביממה, 365 ימים בשנה.

יאיר סמוכה: המיוחד בביטוח הזה זה שהמחיר התפרסם בעקבות מכרז שהמרכז לשלטון מקומי פרסם.

יאיר סמוכה: במכרז נקבעו תנאי הביטוח.

יאיר סמוכה: תנאי הביטוח שבמכרז הם התנאים המינימליים המחייבים.

יאיר סמוכה: זאת אומרת, שרשות שרוצה לשכור את שירותי של חברת ביטוח אחרת, יכולה לפרסם מכרז על המחיר ולא על תנאי הפוליסה.

יאיר סמוכה: זאת אומרת, תנאי הפוליסה האלה הם התנאים המחייבים.

יאיר סמוכה: למשל, אחד התנאים החשובים הוא שאפשר לתבוע את החברה שלוש שנים לאחר תום גיל 18.

יאיר סמוכה: זאת אומרת, ילד יכול להגיע לגיל 21 ועדיין לתבוע בגין תאונה שהיתה לו בזמן שהותו במערכת החינוך.

יאיר סמוכה: כבר נתקלתי בפוליסות אחרות, לצערי, שהתוקף הוא שלוש שנים מתום האירוע.

יאיר סמוכה: זאת אומרת, ילד שנפצע השנה חלילה, רק במהלך שלוש השנים הקרובות, הוא יכול לתבוע את החברה.

יאיר סמוכה: זה דבר חמור מאוד, כי אנחנו יודעים שהנכות שמתפתחת בעקבות תאונה מושלמת כעבור חמש שנים.

יאיר סמוכה: זאת אומרת שהתנאי הזה הופך בעצם את הפוליסה ללא רלוונטית.

יאיר סמוכה: לכן אנחנו עומדים על זה שתנאי הפוליסה שפורסמו בחוזר מנכ"ל, הם יהיו התנאים המינימליים המחייבים.

יאיר סמוכה: דבר שני, כל תלמיד ישלם את ההוצאה בפועל.

יאיר סמוכה: זאת אומרת, אם רשות מסוימת זכתה בפוליסה שעלותה רק 8 ש"ח, או 10 ש"ח, הרי זה הסכום שייגבה מהתלמיד בכל מקרה.

יאיר סמוכה: התשלום בפועל, כאשר התשלום המרבי הוא 28 ש"ח, כפי שהוא היה בשנה שעברה .

יאיר סמוכה: המכרז שפורסם בשנה שעברה, תקף ל4- שנים.

יאיר סמוכה: ולכן אנחנו יכולים להשתמש בו גם השנה.

יאיר סמוכה: אנחנו מבקשים שהוועדה תאשר לנו את זה כדי שנוכל לפעול בהתאם.

מיכאל ישיל: ברשותכם, אני רק אוסיף דבר אחד.

מיכאל ישיל: הפוליסה למעשה כמו שאמר ד"ר סמוכה, חלה 24 שעות ביממה, בארץ ובחו"ל, 365 ימים בשנה.

מיכאל ישיל: המשמעות החשובה בביטוח תאונות אישיות, היא לא רק הפציעה עצמה, אלא באמת התקופה שבה ניתן לתבוע את החברה המבטחת.

מיכאל ישיל: לכן חשוב הרציפות של החברה, מהות החברה, החוסן שלה והגוף שמטפל.

מיכאל ישיל: המשמעות אומרת, על-פי חוק ניתן לתבוע בקטין, על-פי חוק ההתיישנות, שלוש שנים מגיל 18.

מיכאל ישיל: למרות האמור לעיל, כמו שאמר ד"ר סמוכה, יש פוליסות שמאפשרות את התביעה רק שלוש שנים מיום האירוע.

מיכאל ישיל: המשמעות היא שחלק מהתביעות, במיוחד מקרי הנכות הקשים שמתגבשים רק לאחר מספר שנים, פשוט נדחה.

מיכאל ישיל: היום אנחנו עדים לפסיקה מבית-משפט שלום בנצרת, שלילד שיש לו כ-100 אחוז נכות - נדחתה התביעה או נמחקה ליתר דיוק, מפאת העובדה שהפוליסה שלו אפשרה תביעה רק שלוש שנים מיום האירוע.

מיכאל ישיל: המשמעות של הנושא מבחינה כספית למבטחת - היא מהותית.

מיכאל ישיל: הרי בסך-הכל מה שחשוב בפוליסות שהם בסך-הכל נייר, זה איך יינתן השירות והטיפול, מי ייתן אותו.

מיכאל ישיל: וכמובן האם ישבו ביחד אתנו בוועדת חריגים ויאשרו את כל המקרים לפנים משורת הדין, כשהלב רוצה לעזור.

מיכאל ישיל: אז במקרה הזה, גם ארגון ההורים הארצי יושב אתנו בוועדה ואחראי על ניסוח הפוליסה.

מיכאל ישיל: וכמובן גם משרד החינוך.

מיכאל ישיל: ואני רואה בזה רק חובה שאנחנו עושים עבור התלמיד.

דורית מורג: רק הערה אחת.

דורית מורג: היא טריוויאלית, יש הוראה מפורשת בחוק, שיש חובה בחוק בסעיף ד(1) לחוק, יש הוראה שמחייבת רשות מקומית לבטח בביטוח תאונות אישיות תלמיד הלומד בתחומה, וכתוב במפורש, "שהתשלומים שייגבו בעד הביטוח ייקבעו על-ידי השר במסגרת התשלומים לפי 6(ד)".

דורית מורג: זאת אומרת, יש חובה חוקית היום לרשות המקומית להפעיל ולקבוע ביטוח תאונות אישיות.

דורית מורג: ולכן זאת המסגרת שאנחנו נמצאים פה לגביה.

אתי בנימין: אני מאוד מבקשת לפרוטוקול, שלא יהיה 28 ש"ח, אנחנו מדברים על 19 עד 28 ש"ח.

אתי בנימין: יש רשויות שגובות 19 ש"ח.

אתי בנימין: זה חשוב שיהיה כתוב "19 עד 28 ש"ח".

גילה פינקלשטיין: תודה רבה.

גילה פינקלשטיין: אנחנו נצביע על זה שהתשלום "ביטוח תאונות אישיות יהיה עד 28 ש"ח.

גילה פינקלשטיין: הצבעה בעד – 2 התקבל פה אחד